એક વાર સુપરસ્ટાર અમિતાભ બચ્ચનના કિસ્સામાં પણ આવું થયું હતું. એ વખતે ‘સ્ટારડસ્ટ’માં તેમણે આગાહી કરી હતી કે તેને પેટની આસપાસ મરણતોલ ઘા પડશે, તે ગંભીરપણે ઘવાશે, પણ એમાંથી તે બચી જશે. ‘સ્ટારડસ્ટ’માં આ આગાહી છપાઈ તેના બીજા જ મહિને ‘કુલી’ ફિલ્મના સેટ પર પુનિત નિસ્સાર નામના એક એકસ્ટ્રા કલાકારનો જોરદાર મુક્કો અમિતના પેટમાં વાગવાથી તેને જીવલેણ ઈજા થઈ હતી. ડૉક્ટરોએ પણ તેના બચવાની આશા લગભગ છોડી દીધી હતી, પણ તે બચી ગયો. ‘સંદેશ’ના માલિક તંત્રી ચીમનભાઈ પટેલ પાસે જઈને રઘુવીરે જણાવ્યું કે મારી આ આગાહી સાચી પડી છે એ તમે ‘સંદેશ’માં સમાચાર તરીકે છાપો. ભૂતકાળમાં તેમની ઘણી આગાહીઓ ખોટી પડી હતી, એટલે મુ. ચીમનભાઈએ આ આગાહી સાચી પડ્યાના સમાચાર છાપવાની ધરાર ના પાડી દીધી. તેમણે મને વાત કરી એટલે મેં તેમને જણાવ્યું કે તમે ઇચ્છતા હો તો આ આગાહી સાથે તમારો ઇન્ટરવ્યૂ મારી કૉલમમાં છાપું, પણ સાથે તમે કરેલ ને ખોટી પડેલી આગાહીઓની યાદી પણ મને આપો, જેથી વાચકો જ્યોતિષના રવાડે ચડી ગેરમાર્ગે ન દોરવાય. રઘુવીર સાચે જ ખેલદિલ. મારી પાસે તેમણે સાચી ને વધારે તો ખોટી પડેલી તમામ આગાહીઓનો ઢગલો કરી દીધો. પછી મારી કૉલમ ‘ઇદમ્ તૃતીયમ’માં મેં એક લેખ કર્યો, જેનું શીર્ષક આવું બાંધ્યું : ‘જેમની સાચી કરતાં ખોટી આગાહીઓ વધારે પડી છે તે રઘુવીર વ્યાસનો ઇન્ટરવ્યૂ.’